Soveel kry parool om Covid-19 te bekampArgieffoto Foto: veooz.com Die departement van korrektiewe dienste het Woensdag gesê 6 128 gevangenes is tot dusver op parool vrygelaat om die verspreiding van Covid-19 in tronke te bekamp. Pres. Cyril Ramaphosa het in Mei aangekondig dat 19 000 “lae risiko”-gevangenes oor 10 weke op parool vrygelaat sal word. Hy het gesê die besluit is geneem ná ŉ versoek deur die Verenigde Nasies om bevolkingsgetalle in tronke te verminder in die stryd teen Covid-19. “Ons het reeds 6 128 gevangenes vrygelaat. Dit vereis ŉ noukeurige proses waarby slagoffer-oortreder-bemiddeling betrek word en DNS-monsters deur die polisie geneem moet word,” het die departement gesê. “Gevangenes wat vrygelaat word, is diegene wat die betrokke rehabilitasieprogramme ondergaan het om hul gedrag reg te stel.” Die departement het gesê sy rampbestuurstrategie duur voort by sy 243 korrektiewe sentra landswyd. Die strategie fokus op die welstand van gevangenes en beamptes. “Alle gevangenes het toegang tot gehalte gesondheidsorg, kragtens die bepalings van die Verenigde Nasies se minimum standaarde vir die behandeling van gevangenes.” Volgens die departement is minstens 3 688 gevalle reeds in die bedryf aangemeld. Hiervan was 2 203 beamptes en 1 485 gevangenes. Die getal infeksies onder gevangenes verteenwoordig 1,03% van alle gevangenes. “Ons het ook 2 235 persone wat reeds herstel het (1 231 gevangenes). Daar is dus 239 aktiewe gevalle onder gevangenes.” Vyftien gevangenes en 31 beamptes is reeds weens Covid-19 oorlede.